L 277/196
BG
Официален вестник на Европейския съюз
27.10.2022 г.
(6)
С Решение за изпълнение (ЕС) 2018/820 на Комисията (5), чийто срок на действие изтече на 1 януари 2020 г., на Нидерландия беше предоставена дерогация съгласно Директива 91/676/ЕИО, за да се позволи прилагането на оборски тор от пасящ добитък за стопанства с най-малко 80 % пасища до 230 kg азот на хектар годишно за стопанства, разположени върху южни и централни песъчливи почви и върху льосови почви, и до 250 kg азот на хектар годишно за стопанства, разположени върху други видове почви.
През 2019 г. дерогацията е засегнала 18 818 стопанства, които обхващат 44,7 % от общата нетна земеделска площ в Нидерландия.
(7)
С Решение за изпълнение (ЕС) 2020/1073 на Комисията (6), чийто срок на действие изтече на 31 декември 2021 г., на Нидерландия беше предоставена дерогация, за да се позволи прилагането на оборски тор от пасящ добитък за стопанства с най-малко 80 % пасища до 230 kg азот на хектар годишно за стопанства, разположени върху южни и централни песъчливи почви и върху льосови почви, и до 250 kg азот на хектар годишно за стопанства, разположени върху други видове почви.
Срокът на действие на това решение за изпълнение беше ограничен до две години, така че да може да се осигури цялостното изпълнение на стратегия за по-стриктно правоприлагане в Нидерландия с цел предотвратяване на измамите при изпълнението на нейната политика за оборския тор.
Освен това бяха включени допълнителни условия, за да се гарантира, че броят на добитъка няма да се увеличи, и за да се намалят емисиите на амоняк при разпръскването на оборски тор.
(8)
На 25 февруари 2022 г. Нидерландия отправи искане за дерогация съгласно точка 2, трета алинея от приложение III към Директива 91/676/ЕИО.
(9)
Съгласно член 10 от Директива 91/676/ЕИО Нидерландия докладва данни (7), от които е видно, че в периода 2016—2019 г. приблизително 14 % от мониторинговите станции за подземни води в държавата са отчели средна концентрация на нитрати над 50 mg/l, 5 % между 40 и 50 mg/l и 73 % под 25 mg/l.
Според тези данни през периода 2016—2019 г. 99 % от мониторинговите станции за повърхностни води в Нидерландия са отчели средна концентрация на нитрати под 50 mg/l, като в 96 % от тези станции средната концентрация на нитрати е била под 25 mg/l.
Независимо от това през периода на докладване 2016—2019 г. 58 % от водите в сладководните басейни са били еутрофни, а 10 % може да станат еутрофни, ако не се предприемат мерки.
(10)
От данните, публикувани в доклада по член 10 от Директива 91/676/ЕИО (8), е видно също така, че има значителни разлики между провинциите в Нидерландия и че в редица от тях има горещи точки на замърсяване по отношение на концентрациите на нитрати в подземните води и еутрофикация.
В Limburg 36 % от станциите за подземни води са отчели средна концентрация на нитрати над 50 mg/l, а 22 % са отчели отрицателни тенденции, докато 74 % от повърхностните води са били еутрофни, а при 16 % е съществувал риск да станат еутрофни, ако не се предприемат мерки.
В Noord-Brabant 26 % от станциите за подземни води са отчели средна концентрация на нитрати над 50 mg/l, а 20 % са отчели отрицателни тенденции, докато 68 % от повърхностните води са били еутрофни, а при 7 % е съществувал риск да станат еутрофни, ако не се предприемат мерки.
В Zeeland 14 % от станциите за подземни води са отчели средна концентрация на нитрати над 50 mg/l, а 47 % са отчели отрицателни тенденции, докато 80 % от повърхностните води са били еутрофни, а при 11 % е съществувал риск да станат еутрофни, ако не се предприемат мерки.
В Zuid-Holland 54 % от повърхностните води са били еутрофни, а при 17 % е съществувал риск да станат еутрофни, ако не се предприемат мерки.
В Noord-Holland 61 % от повърхностните води са били еутрофни, а при 19 % е съществувал риск да станат еутрофни, ако не се предприемат мерки.
В Utrecht 24 % от станциите за подземни води са отчели отрицателни тенденции на концентрацията на нитрати, докато 43 % от повърхностните води са били еутрофни, а при 10 % е съществувал риск да станат еутрофни, ако не се предприемат мерки.
В Gelderland 10 % от станциите за подземни води са отчели средна концентрация на нитрати над 50 mg/l, а 15 % са отчели отрицателни тенденции.
В Overijssel 18 % от станциите за подземни води са отчели средна концентрация на нитрати над 50 mg/l, а 19 % са отчели отрицателни тенденции, докато 67 % от повърхностните води са били еутрофни, а при 4 % е съществувал риск да станат еутрофни, ако не се предприемат мерки.
В Drenthe 15 % от станциите за подземни води са отчели средна концентрация на нитрати над 50 mg/l, докато 65 % от повърхностните води са били еутрофни, а при 9 % е съществувал риск да станат еутрофни, ако не се предприемат мерки.
В Friesland 23 % от станциите за подземни води са отчели отрицателни тенденции на концентрацията на нитрати, докато 85 % от повърхностните води са били еутрофни.
В Groningen 52 % от повърхностните води са били еутрофни, а при 11 % е съществувал риск да станат еутрофни, ако не се предприемат мерки.
В Flevoland 33 % от повърхностните води са били еутрофни.
(5) Решение за изпълнение (ЕС) 2018/820 на Комисията от 31 май 2018 г. за предоставяне на поисканата от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 137, 4.6.2018 г., стр. 27).
(6) Решение за изпълнение (ЕС) 2020/1073 на Комисията от 17 юли 2020 г. за предоставяне на поискана от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 234, 21.7.2020 г., стр. 20).
(7) COM(2021) 1000 и SWD(2021) 1001 част 28.
(8) COM(2021) 1000 и SWD(2021) 1001 част 28.